VSRS Sklep VIII DoR 105/2021-6
Sodna praksa Vrhovnega sodišča, 2021-09-14

mag. Marijan Debelak (preds.), Samo Puppis (poroč.), Borut Vukovič

CIVILNO PROCESNO PRAVO - SOCIALNO VARSTVO

predlog za dopustitev revizije - zavrnitev predloga

Vrhovno sodišče ne ugotavlja razlogov za dopustitev revizije iz prvega odstavka 367.a člena ZPP, zato je predlog na podlagi drugega odstavka 367.c člena ZPP zavrnilo.

1. Sodišče prve stopnje je zavrnilo tožbeni zahtevek tožnika za odpravo odločb tožene stranke z dne 10. 6. 2019 in 19. 9. 2019 (I. točka izreka), odločilo pa je tudi, da tožnik sam krije svoje stroške postopka (II. točka izreka).

2. Sodišče druge stopnje je pritožbo tožnika zavrnilo in potrdilo izpodbijano sodbo sodišča prve stopnje ter odločilo, da tožnik sam krije svoje stroške pritožbe.

3. Tožnik vlaga predlog za dopustitev revizije, v katerem zastavlja večje število vprašanj v zvezi z očitanimi procesnimi kršitvami sodišča druge stopnje, v zvezi z napačno uporabo materialnega prava glede 5. člena Uredbe ES št. 883/2004 in 13. točke preambule te Uredbe. Sprašuje glede odločitve sodišč prve in druge stopnje, da je tožnik, invalidsko upokojen v Avstriji, lahko tudi aktiven iskalec zaposlitve v Sloveniji in ali je to skladno z določbami Uredbe ter uveljavljeno sodno prakso, ali bi se tožnik lahko prijavil kot aktivni iskalec zaposlitve v Sloveniji, ali je odločitev sodišč prve in druge stopnje zaradi različne obravnave slovenskih upokojencev in upokojencev drugih držav članic diskriminatorna na podlagi nacionalnosti ter omejevanja prostega gibanja delavcev, kar PDEU v 18. in 45. členu izrecno prepoveduje. Sprašuje tudi, če sta sodišči prve in druge stopnje napravili procesno napako, ker se nista izjasnili glede sodbe Psp 210/2018 oziroma sodbe VIII Ips 169/2010 in ali je bilo s tem v zvezi napačno uporabljeno materialno pravo. Zanima ga še, ali je odločba sodišča druge stopnje skladna z uveljavljeno evropsko sodno prakso (med drugim s primerom C-290/00) in sodbo sodišča druge stopnje Psp 205/2016 in ali je sodišče v zvezi s tem napačno uporabilo materialno pravo.

5. Sodišče po prvem odstavku 367.a člena Zakona o pravdnem postopku (Ur. l. RS, št. 16/99 in nadalj.; ZPP) dopusti revizijo, če je od odločitve vrhovnega sodišča mogoče pričakovati odločitev o pravnem vprašanju, ki je pomembno za zagotovitev pravne varnosti, enotne uporabe prava ali za razvoj prava preko sodne prakse. Sodišče dopusti revizijo zlasti v naslednjih primerih: če gre za pravno vprašanje, glede katerega odločitev sodišča druge stopnje odstopa od sodne prakse vrhovnega sodišča; če gre za pravno vprašanje, glede katerega sodne praske vrhovnega sodišča ni, še zlasti, če je praksa višjih sodišč neenotna; če gre za pravno vprašanje, glede katerega sodna praksa vrhovnega sodišča ni enotna.

6. Vrhovno sodišče ne ugotavlja razlogov za dopustitev revizije iz prvega odstavka 367.a člena ZPP, zato je predlog na podlagi drugega odstavka 367.c člena ZPP zavrnilo.

7. Vrhovno sodišče je odločalo v senatu, ki je razviden iz uvoda tega sklepa. Odločitev je sprejelo soglasno.

Zakon o pravdnem postopku (1999) - ZPP  - člen 367c

Zakon o pokojninskem in invalidskem zavarovanju (2012) - ZPIZ-2  - člen 86, 88

EU - Direktive, Uredbe, Sklepi / Odločbe, Sporazumi, Pravila

Uredba (ES) št. 883/2004 Evropskega parlamenta in Sveta z dne 29. aprila 2004 o koordinaciji sistemov socialne varnosti - člen 5

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.